Γνωμοδότηση για την έκθεση για την ανταγωνιστικότητα της ευρωπαϊκής βιομηχανίας κλωστοϋφαντουργίας και ειδών ένδυσης (94/C 295/03)

Την 1η Δεκεμβρίου 1993 και σύμφωνα με το άρθρο 198 της Συνθήκης περί ιδρύσεως της Ευρωπαϊκής Οικονομικής Κοινότητας, η Επιτροπή αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την έκθεση για την ανταγωνιστικότητα της ευρωπαϊκής βιομηχανίας κλωστοϋφαντουργίας και ειδών ένδυσης.

Το τμήμα βιομηχανίας, εμπορίου, βιοτεχνίας και υπηρεσιών, στο οποίο ανατέθηκε η προετοιμασία των σχετικών εργασιών της ΟΚΕ, επεξεργάστηκε τη γνωμοδότησή του στις 4 Μαΐου 1994 με βάση την εισηγητική έκθεση του κ. Morales.

Κατά την 316η σύνοδο ολομέλειάς της (συνεδρίαση της 1ης Ιουνίου 1994), η Οικονομική και Κοινωνική Επιτροπή, υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Η βιομηχανία κλωστοϋφαντουργίας και ειδών ένδυσης έχει χάσει περίπου το 40 % του εργατικού δυναμικού της τα τελευταία 15 χρόνια. Αυτό που είναι ακόμη πιο ανησυχητικό είναι ότι οι απώλειες αυτές έχουν αυξηθεί αισθητά από το 1990.

1.1.1. Ενώ οι απώλειες θέσεων εργασίας ήταν κατά μέσο όρο 2,5 % ετησίως μεταξύ 1980 και 1988, ο αριθμός των θέσεων εργασίας που απωλέσθηκαν μεταξύ 1988 και 1992 ήταν 434 000 (600 000 αν συνυπολογισθεί η πρώην ΛΔΓ), με ρυθμό που πέρασε από 3,1 % το 1990 σε 4,3 % το 1991 και 5,4 % το 1992.

1.1.2. Ενδεικτικώς, μεταξύ 1988 και 1992 η πτώση της απασχόλησης στη μεταποίηση ήταν λιγότερο από 0,5 %, δηλαδή το ένα ενδέκατο της πτώσης που σημειώθηκε στην κλωστοϋφαντουργία. Άλλο αποκαλυπτικό μέγεθος: σχεδόν το 75 % των καθαρών απωλειών θέσεων εργασίας στη μεταποίηση μεταξύ 1988 και 1992 αφορούσαν τον τομέα της κλωστοϋφαντουργίας/ένδυσης.

1.2. Η κατάσταση επιδεινώθηκε ακόμη περισσότερο το 1993. Τα διαθέσιμα προσωρινά δεδομένα δείχνουν ότι, ώς το τέλος του έτους, ο κύκλος εργασιών θα έχει μειωθεί κατά 6,5 %, η απασχόληση θα έχει συρρικνωθεί κατά 170 000 άτομα και σχεδόν 1 000 επιχειρήσεις του τομέα θα έχουν αναγκαστεί να κλείσουν τις πόρτες τους.

1.3. Μεταξύ 1988 και 1992, οι επενδύσεις μειώθηκαν κατά 32 % στον τομέα της κλωστοϋφαντουργίας και κατά 25 % στον τομέα της ένδυσης (σε σταθερές τιμές 1992).

1.4. Κατά την ίδια περίοδο, οι εξωκοινοτικές εισαγωγές αυξήθηκαν κατά 8 % κατά μέσο όρο ετησίως σε όγκο, ενώ οι εξαγωγές αυξάνονταν κατά 4,6 %. Το μερίδιο των ευρωπαϊκών εξαγωγών ειδών κλωστοϋφαντουργίας και ένδυσης προς τις αγορές των βιομηχανικών χωρών σημείωσε γενική μείωση, από 12,4 % σε 8,8 % στις ΗΠΑ και από 24 % σε 16,2 % στην Ιαπωνία.

1.5. Τα προβλεπόμενα σενάρια για την προσεχή δεκαετία είναι ότι τέσσερα στοιχεία θα ασκήσουν μείζονα επίδραση στις εμπορικές ροές κλωστοϋφαντουργίας-ένδυσης: η προγραμματισμένη απελευθέρωση του εμπορίου [συμφωνίες της Γενικής Συμφωνίας Δασμών και Εμπορίου (ΓΣΔΕ)], η ένταξη της Κίνας στο ΔΟΕ (1), οι συμφωνίες με τις χώρες της Ανατολικής Ευρώπης και η αύξηση της κατανάλωσης, παράλληλα με την οικονομική ανάπτυξη, στην Ασία και τη Νότιο Αμερική. Στα μείζονα αυτά φαινόμενα θα έρθουν να προστεθούν κι άλλοι παράγοντες, ο αντίκτυπος των οποίων στις εμπορικές ροές είναι πιο δύσκολο να προβλεφθεί. Ανάμεσά τους είναι η ανάπτυξη κλωστοϋφαντουργικής βιομηχανίας σε νέες χώρες (Βιετνάμ, Λάος κ.ά.), η πιθανή επέκταση της NAFTA (2) και η διεύρυνση της Ευρωπαϊκής Ένωσης.

1.6. Παρά μια ορισμένη απώλεια της ανταγωνιστικότητας, προς όφελος ανταγωνιστών που ήταν σε θέση να επωφεληθούν από ειδικά πλεονεκτήματα, όπως μισθούς ή πρώτες ύλες σε χαμηλές τιμές, η ευρωπαϊκή βιομηχανία κατέδειξε ευρέως τη βούλησή της για τη διατήρηση και την ανάπτυξη των συγκεκριμένων τομέων, καθώς και την προσαρμογή τους στη ζήτηση της αγοράς. Κατέβαλε σημαντικές προσπάθειες εκσυγχρονισμού (οι οποίες και ευθύνονται για ένα μέρος των χαμένων θέσεων εργασίας) και αναδιάρθρωσης.

1.6.1. Μένει να αντιμετωπιστεί το πρόβλημα της εφαρμογής ισόρροπων κανόνων για το διεθνές εμπόριο, χωρίς τους οποίους η ευρωπαϊκή βιομηχανία θα ήταν καταδικασμένη σε παρακμή, αφού, αντίθετα από τους ανταγωνιστές της, η φυσική της αγορά είναι ανοιχτή ευρέως και είναι υποχρεωμένη να τηρεί τις διεθνείς υποχρεώσεις που έχουν αναληφθεί από την Ευρωπαϊκή Ένωση. Η παράταση της κάμψης που περιγράφηκε ανωτέρω θα είχε δραματικές επιπτώσεις για την οικονομία (δημοσιονομικές απώλειες, παρακλωστοϋφαντουργικές δραστηριότητες, ισοζύγιο πληρωμών κλπ.), την απασχόληση (διακυβεύονται τουλάχιστον 2 εκατομμύρια θέσεις εργασίας), ορισμένες «εξειδικευμένες» περιφέρειες και την πολιτιστική κληρονομιά και τη δημιουργικότητα της Ευρώπης.

1.7. Η βελτίωση της ανταγωνιστικότητας τρίτων χωρών, απλώς και μόνο με το παιγνίδι της υπερτίμησης των ευρωπαϊκών νομισμάτων, είναι ένα μείζον φαινόμενο που δεν μπορεί να αγνοηθεί και το οποίο, αν συνεχισθεί, ενδέχεται να αντισταθμίσει τις βελτιώσεις που έχουν επιτευχθεί στην ευρωπαϊκή ανταγωνιστικότητα με μέτρα της βιομηχανίας και των κυβερνή-σεων της Ευρώπης. Είναι, λοιπόν, σημαντικό να συνεχισθούν οι προσπάθειες για σταθερότητα των συναλλαγματικών ισοτιμιών.

1.7.1. Η κινεζική βιομηχανία, για παράδειγμα, βελτίωσε την ανταγωνιστικότητα σε ποσοστό πάνω από 30 % την περίοδο 1986-1992, χάρη στην υπερτίμηση των ευρωπαϊκών νομισμάτων.

1.8. Στο πλαίσιο της πολιτικής ανταγωνισμού της Ευρωπαϊκής Ένωσης, η Επιτροπή πρέπει να εξασφαλίσει ότι δεν προκαλούνται στρεβλώσεις εξαιτίας της λειτουργίας των διαρθρωτικών ταμείων και των προγραμμάτων περιφερειακής ενίσχυσης.

2. Τα αίτια της παρακμής της ευρωπαϊκής βιομηχανίας

2.1. Γενικά

2.1.1. Παρά τις σημαντικές προσπάθειες που έχει καταβάλει η ευρωπαϊκή βιομηχανία τα τελευταία δέκα χρόνια και που την έχουν καταστήσει την πιο σύγχρονη του κόσμου, η τεχνολογική πρόοδος δεν αρκεί για να αντισταθμίσει τις μισθολογικές διαφορές με τις αναπτυσσόμενες ή τις νέες βιομηχανικές χώρες. Αυτό ισχύει ιδίως για τη βιομηχανία ειδών ένδυσης, όπου το μερίδιο του κόστους εργασίας στο συνολικό κόστος είναι της τάξεως του 40 %.

2.1.2. Στα προφανή πλεονεκτήματα των χωρών που ανέπτυξαν προσφάτως σημαντικές κλωστοϋφαντουργικές βιομηχανίες, έρχονται να προστεθούν οι αστάθειες του διεθνούς εμπορίου. Ορισμένες από αυτές τις αστάθειες, ιδίως όσες σχετίζονται με τις αναπτυσσόμενες χώρες, οφείλονται στις στρεβλώσεις του ανταγωνισμού που περιγράφονται στην έκθεση της Επιτροπής [έγγρ. COM(93) 525 τελικό]: επιδοτήσεις, ντάμπιγκ, πειρατεία πνευματικής ιδιοκτησίας, αντικανονικές εισαγωγές, κλείσιμο των αγορών των περισσότερων εξαγωγικών χωρών, χρήση καταναγκαστικής ή παιδικής εργασίας, καταπάτηση των δικαιωμάτων των εργαζομένων και των στοιχειωδών κανόνων για το περιβάλλον. Στις πρακτικές αυτές πρέπει να προστεθούν και εκείνες που συντελούνται εντός της Ευρωπαϊκής Ένωσης, όπως η παραποίηση/απομίμηση και η λαθραία εργασία, που είναι πολύ διαδεδομένες στον τομέα της ένδυσης.

2.2. Αυτά τα αίτια της μείωσης της ανταγωνιστικότητας έχουν κατά το μάλλον ή ήττον μεγάλη σημασία και πρέπει να εξετασθούν λεπτομερώς.

2.2.1. Η πρόσβαση σε πολλές σημαντικές αγορές, στις οποίες η ευρωπαϊκή βιομηχανία έχει βέβαιες δυνατότητες ανάπτυξης (προϊόντα μέσης/υψηλής ποιότητας, προϊόντα πολυτελείας) είναι πρακτικά αδύνατη εξαιτίας απαγορευτικών τελωνειακών δασμών και/ή τεχνικών και διοικητικών φραγμών. Το γεγονός αυτό αφενός επιδρά απαγορευτικά στις ευρωπαϊκές εξαγωγές και αφετέρου κάνει αδύνατο τον ανταγωνισμό στις εν λόγω αγορές. Εκτός θεαματικής αλλαγής πριν τη σύσταση του ΔΟΕ στα μέσα Απριλίου, αυτή η εμπορική ανισορροπία θα απαγορεύσει κάθε αντιστροφή των τάσεων που περιγράφονται στα σημεία 1.1 και 1.2 ανωτέρω.

2.2.2. Επιδοτήσεις, ντάμπιγκ: Οι κανόνες σχετικά με τις επιδοτήσεις και το ντάμπιγκ έχουν καθοριστεί από τη ΓΣΔΕ και η εφαρμογή τους είναι, επομένως, αρμοδιότητα της Επιτροπής. Ας σημειωθούν οι εξαιρέσεις των αναπτυσσόμενων χωρών και των χωρών κρατικού εμπορίου από τους κανόνες για τις επιδοτήσεις.

2.2.3. Πνευματική ιδιοκτησία: πρόκειται ίσως για το μόνο πραγματικό ανταγωνιστικό πλεονέκτημα της ευρωπαϊκής βιομηχανίας, που εκμηδενίζεται από την παραποίηση/απομίμηση και την αντιγραφή των σχεδίων και υποδειγμάτων. Οι νέες συμφωνίες της ΓΣΔΕ περιλαμβάνουν επιτέλους ένα κεφάλαιο για την πνευματική ιδιοκτησία, που αποδυναμώνεται εντούτοις από μακροσκελείς εξαιρέσεις για τις αναπτυσσόμενες χώρες και τις χώρες κρατικού εμπορίου, που θίγουν μάλιστα ακόμη περισσότερο την ευρωπαϊκή βιομηχανία αν σκεφθεί κανείς ότι τα προϊόντα της κλωστοϋφαντουργίας είναι προϊόντα βραχέος κύκλου, για τα οποία η δημιουργικότητα έχει χρονικά περιορισμένη αξία.

2.2.4. Αντικανονικές εισαγωγές, απάτη: η πρωτοβουλία TAFI (1) είναι ευπρόσδεκτη, αλλά τα μέσα δεν ανταποκρίνονται στο μέγεθος των συμφερόντων που διακυβεύονται. Η πρωτοβουλία TAFI, που εγκαινιάστηκε το 1993, περιλαμβάνει ενίσχυση του εξειδικευμένου προσωπικού (ΓΔ ΧΧΙ), καλύτερη τελωνειακή συνεργασία και μια βιομηχανική μονάδα που θα χρηματοδοτείται ισομερώς από την Επιτροπή και τη βιομηχανία. Τα μέχρι σήμερα αποτελέσματα είναι περιορισμένα, λόγω της βραχυχρόνιας ύπαρξης της πρωτοβουλίας και των εγγενών δυσκολιών που αντιμετωπίζονται στην προσπάθεια για την καταπολέμηση της απάτης.

2.2.5. Η απουσία κοινωνικής προστασίας, η καταπάτηση των δικαιωμάτων των εργαζομένων και των στοιχειωδών κανόνων για τις συνθήκες εργασίας (Συμβάσεις της Διεθνούς Οργάνωσης Εργασίας που δεν έχουν υπογραφεί ή δεν τηρούνται), η καταναγκαστική ή η παιδική εργασία αυξάνουν ακόμη περισσότερο τις μισθολογικές διαφορές και καταλήγουν σε κοινωνικό ντάμπιγκ.

2.2.6. Η καταπάτηση (ή η ανυπαρξία) των κανόνων για το περιβάλλον φέρνουν σε μειονεκτική θέση τις ευρωπαϊκές επιχειρήσεις, οι οποίες υπόκεινται σε αυστηρές και δαπανηρές στην εφαρμογή τους νομοθεσίες.

2.2.7. H οικονομική συγκυρία, από το 1991 και εξής, συνέβαλε στην εξασθένιση του τομέα και στην επίσπευση της παρακμής του.

3. Οι λύσεις

3.1. Γενικά

Τα αίτια των ανωτέρω δυσκολιών δεν είναι, στην πλειοψηφία τους, καινούρια. Επισπεύστηκαν με την ανάπτυξη του παγκόσμιου εμπορίου, την εμφάνιση νέων βιομηχανικών χωρών, τις νέες τεχνικές επικοινωνίας που επιτρέπουν τη σχεδόν στιγμιαία αναπαραγωγή των σχεδίων και υποδειγμάτων και τη χαλαρή διαχείριση των κανόνων του διεθνούς εμπορίου. Προπάντων, όμως, οι δυσκολίες αυτές είναι απόρροια της έντονης ύφεσης που διέρχεται η ευρωπαϊκή οικονομία και που, το 1993, προκάλεσε μείωση της παραγωγής και αυξημένες απώλειες σε όλους σχεδόν τους τομείς. Οι επιπτώσεις της στην απασχόληση ήσαν δραματικές, ιδίως στις περιφέρειες που εξαρτώνται σχεδόν αποκλειστικά από κλωστοϋφαντουργικές δραστηριότητες.

3.2. Εφαρμογή και εποπτεία των συμφωνιών για την κλωστοϋφαντουργία: η Επιτροπή πρέπει να βελτιώσει την απόδοσή της και τα κράτη μέλη πρέπει να της παράσχουν τα μέσα για το σκοπό αυτό. Η αυστηρή εφαρμογή των συμφωνιών, ωστόσο, απαιτεί αξιόπιστα και ενημερωμένα στατιστικά δεδομένα, πράγμα από το οποίο πόρρω απέχει η σημερινή κατάσταση.

3.2.1. Η βελτίωση της απόδοσης, πάλι, δεν μπορεί να είναι παρά αποτέλεσμα σαφώς εκπεφρασμένης βούλησης, που θα συνίσταται στην εφαρμογή μιας αποδοτικής κοινοτικής εμπορικής πολιτικής και που, πέραν της (απαραίτητης μεν, αλλά χρονικά περιορισμένης) προετοιμασίας ενός τυπικού εγγράφου, θα πρέπει να μεταφραστεί σε παραχώρηση μεγαλύτερης ελευθερίας πρωτοβουλιών στην Επιτροπή εκ μέρους του Συμβουλίου Υπουργών, για ανάληψη ενεργειών κατά του ντάμπιγκ, κατά των επιδοτήσεων ή υπέρ της προστασίας της πνευματικής ιδιοκτησίας (σχέδια και υποδείγματα, παραποίηση/απομίμηση).

3.2.2. Η Επιτροπή θα πρέπει να επιδείξει μεγάλη εγρήγορση κατά τη διαπραγμάτευση των νέων συμφωνιών για την κλωστοϋφαντουργία, οι όροι των οποίων θα έχουν σημαντική επίδραση στις εμπορικές συναλλαγές. Αυτό ισχύει προπάντων για την Κίνα και την Τουρκία.

3.3. Καταστολή της απάτης που οφείλεται σε παραποίηση/ απομίμηση, αντιγραφή και/ή αντικανονικές εισαγωγές

3.3.1. Να επισπευσθεί η υιοθέτηση της ευρωπαϊκής οδηγίας για την προστασία των σχεδίων και υποδειγμάτων και της νομοθεσίας σχετικά με την παραποίηση/απομίμηση.

3.3.2. Να ενισχυθούν τα μέσα στη διάθεση της ΤΑFI, με αξιόπιστες στατιστικές και σε πραγματικό χρόνο, και να προσδιοριστούν οι πρακτικές λεπτομέρειες για μια καλύτερη τελωνειακή συνεργασία. Να ζητηθεί από την Επιτροπή να καθορίσει, εντός έξι μηνών και πριν παρουσιαστούν στο Κοινοβούλιο οι προσαρμογές του προϋπολογισμού για το 1995, τα χρηματικά και τα ανθρώπινα μέσα που είναι απαραίτητα για την καλύτερη καταστολή της απάτης, όπως ο επιτόπιος διορισμός (π.χ. στο Χογκ Κογκ) εξειδικευμένου τελωνειακού προσωπικού.

3.3.3. Να κατασταλεί η λαθραία εργασία στην Ευρώπη. Να εξετασθούν οι εθνικές νομοθεσίες και να μελετηθεί ο ενδεχόμενος συμβιβασμός τους.

3.4. Συνθήκες εργασίας: να συνδεθεί η προνομιακή πρόσβαση στην ευρωπαϊκή αγορά και οι παραχωρήσεις που γίνονται στο πλαίσιο του ΣΓΠ (1) με το σεβασμό των στοιχειωδών κοινωνικών κανόνων. Η Ευρωπαϊκή Ένωση θα πρέπει να προβεί σε έντονα διαβήματα ενώπιον του ΔΟΕ, ώστε να υιοθετηθεί από όλα τα μέρη μια κοινωνική ρήτρα, η οποία θα αποτελεί αναπόσπαστο τμήμα των μελλοντικών εμπορικών συμφωνιών και θα καθορίζει τις λεπτομέρειες της συνδικαλιστικής δράσης, των συνθηκών υγιεινής και ασφάλειας και της καταναγκαστικής και της παιδικής εργασίας.

3.4.1. Να εκπονηθεί με πρωτοβουλία της Επιτροπής, σε συνεργασία με τους κοινωνικούς εταίρους και με αφετηρία τις συμβάσεις της Διεθνούς Οργάνωσης Εργασίας, ειδική πρόταση για τις βιομηχανίες κλωστοϋφαντουργίας και ένδυσης και να υποβληθεί η πρόταση αυτή στον ΔΟΕ. Να ζητηθεί από τον ΔΟΕ, έστω και χωρίς άμεση εφαρμογή της κοινωνικής ρήτρας, η αυστηρή εφαρμογή του άρθρου ΧΧ, παράγραφος ε) των βασικών συμφωνιών της ΓΣΔΕ σχετικά με τα προϊόντα της εργασίας των φυλακισμένων (ιδίως όσον αφορά την αίτηση ένταξης της Κίνας στον ΔΟΕ).

3.5. Πρόσβαση στην αγορά: να γίνουν προσπάθειες για ταχεία μείωση των υπέρμετρων δικαιωμάτων, για αμοιβαιότητα και κατάργηση των μη δασμολογικών φραγμών.

3.5.1. Να χρησιμοποιείται, κάθε φορά που είναι δυνατό, το άρθρο 7 της Τελικής Πράξης, που προβλέπει κυρώσεις για τη μη υλοποίηση του ανοίγματος των αγορών.

3.6. Περιβάλλον: η Ευρωπαϊκή Ένωση πρέπει να συνεχίσει τις ενέργειές της στο πλαίσιο του ΔΟΕ, ώστε να ληφθούν υπόψη τα προβλήματα που αφορούν το περιβάλλον. Οι μελέτες που έχουν πραγματοποιηθεί μέχρι σήμερα, τόσο από τη Δανική Ειδική Ομάδα για τις Οικολογικές Ετικέτες στα Κλωστοϋφαντουργικά Προϊόντα όσο και από τις επαγγελματικές οργανώσεις, προσδιορίζουν τους στοιχειώδεις κανόνες η τήρηση των οποίων πρέπει να απαιτείται, εντός συγκεκριμένης προθεσμίας, από τους ξένους προμηθευτές.

3.7. Περιβάλλον των επιχειρήσεων: υπάρχουν πολλοί τομείς που προσφέρονται για στήριξη, η οποία θα αποσκοπεί στην ενίσχυση των ερευνών σχετικά με την ανταγωνιστικότητα των επιχειρήσεων του τομέα.

3.7.1. Τεχνολογική έρευνα και ανάπτυξη και μεταφορά τεχνολογιών: πρόγραμμα συντονισμού των ερευνών που διεξάγονται σε διάφορα εθνικά ή περιφερειακά ιδρύματα, τηλεματικό ευρωπαϊκό δίκτυο τεχνικής πληροφόρησης κλπ.

3.7.1.1. Να συσταθεί επιτροπή από εκπροσώπους των επαγγελματικών και των επιστημονικών οργανώσεων και της Επιτροπής και η επιτροπή αυτή να επεξεργασθεί, εντός ενός έτους ή λιγότερο, πρόταση τεχνολογικού προγράμματος. Θα μπορούσε να στηριχθεί στο πρόγραμμα μεταξύ της Αμερικανικής Κλωστοϋφαντουργικής Εταιρείας (Αmtex) και οκτώ ερευνητικών ιδρυμάτων του Αμερικανικού Υπουργείου Ενέργειας. Οι στόχοι του προγράμματος αυτού είναι η βελτίωση της ποιότητας των προϊόντων, η καινοτομία, η ανταπόκριση στην αγορά, η ενεργειακή απόδοση και η μείωση των οχλήσεων. Το πρόγραμμα στηρίζεται στη στενή συνεργασία βιομηχα-νίας/κράτους/πανεπιστημίου. Οι συγχρηματοδοτούμενοι πόροι για τους έξι πρώτους μήνες είναι 50 εκατομμύρια δολλάρια.

3.7.1.2. Πρέπει να επανεξετασθεί η χρηματοδότηση και η διαχείριση του προγράμματος EDI (2), ώστε να επισπευσθεί η ανάπτυξή του.

3.7.2. Κατάρτιση: κατάρτιση στις νέες τεχνολογίες, ιδίως στο σχεδιασμό και την παραγωγή με τη βοήθεια υπολογιστή, προγράμματα βελτίωσης της τεχνογνωσίας σε θέματα σχεδιασμού, ελέγχου της ποιότητας, μάρκετιγκ και περιβάλλοντος, προγράμματα επαγγελματικού αναπροσανατολισμού, αν είναι απαραίτητο, για το προσωπικό που απειλείται από ανεργία.

3.7.3. Προώθηση των εξαγωγών: μελέτη των αγορών, συγχρηματοδότηση σημαντικών εκθέσεων ή εκδηλώσεων, ενίσχυση των αρμοδιοτήτων σε θέματα κλωστοϋφαντουργίας στις ευρωπαϊκές εμπορικές αντιπροσωπείες, εφαρμογή προγραμμάτων πρόσβασης των επιχειρήσεων ορισμένων ιδιαίτερα σημαντικών χωρών (μετά από διαβούλευση με τα εμπορικά επιμελητήρια και/ή τις εθνικές αρχές) κλπ.

3.7.4. Στήριξη της μετατροπής και του εκσυγχρονισμού: συνέχιση των υπαρχόντων προγραμμάτων, επέκτασή τους και αύξηση της διαφάνειάς τους, βελτίωση των υπηρεσιών και της διοίκησης (πρόσβαση στην πληροφόρηση, μεταφορές), αλλά πάντα με τον επιτακτικό όρο να μην αυξηθεί η παραγωγική ικανότητα, δημιουργία ειδικού ταμείου αναπροσανατολισμού, στο οποίο θα έχουν πρόσβαση μόνο όσες επιχειρήσεις μπορούν να δικαιολογήσουν την παύση των δραστηριοτήτων τους και τη μετατροπή τους σε άλλους βιομηχανικούς τομείς, υπό τον όρο της διατήρησης των θέσεων απασχόλησης (αφορά, για παράδειγμα, την απόκτηση νέων τεχνολογιών, την κατάρτιση σε νέα επαγγέλματα), ενίσχυση για ενδεχόμενο κλείσιμο των επιχειρήσεων (ειδικές συμφωνίες στη Γαλλία για το κλείσιμο κλωστοϋφαντουργικών επιχειρήσεων).

3.7.5. Προώθηση των ΜΜΕ και των παραγωγικών βιοτεχνικών δραστηριοτήτων: στήριξη, στον τομέα της γνώσης των δυνητικών αγορών, σε επιχειρήσεις που συχνά δεν έχουν τον εξοπλισμό να αντιμετωπίσουν το διεθνή ανταγωνισμό, μέσω της ταχείας επέκτασης συστημάτων τεχνολογικής και εμπορικής πληροφόρησης (όπως το EDI) κλπ.

3.7.5.1. Το έγγραφο της Επιτροπής αναφέρεται στη χρήση νέων τεχνολογιών από τις μικρομεσαίες επιχειρήσεις. Ο στόχος αυτός δεν φαίνεται εφικτός, παρά μόνο με τη διευκόλυνση της πρόσβασης των εν λόγω επιχειρήσεων σε ένα αξιόπιστο ευρωπαϊκό δίκτυο πληροφόρησης.

3.7.6. `Ολες οι προτάσεις και οι συστάσεις πρέπει να εξετασθούν όσον αφορά τη συμβατότητά τους με τους νέους κανόνες του ΔΟΕ.

4. Οι απαραίτητες προϋποθέσεις για ένα ελεγχόμενο και αποτελεσματικό ευρωπαϊκό πρόγραμμα

4.1. Συντονισμός: πριν από τη λήψη αποφάσεων, επιβάλλεται να διεξαχθούν συνεδριάσεις συντονισμού μεταξύ της ευρωπαϊκής Επιτροπής και των κοινωνικών εταίρων. Η Ευρωπαϊκή Επιτροπή θα πρέπει να συστήσει μια πολυλειτουργική δύναμη κρούσεως, η οποία θα μπορεί, με τη σειρά της, να συστήσει ομάδες εργασίας (π.χ. επί θεμάτων τεχνολογίας, κατάρτισης, περιφερειακής ενίσχυσης κλπ.).

4.2. Προγράμματα: τα μέτρα που θα αποφασισθούν μετά από το συντονισμό θα πρέπει να παρουσιαστούν ως σύνολο, με τη μορφή συγκροτημένων και ποσοτικώς ορισμένων προγραμμάτων, ώστε να διευκολυνθεί η παρουσίασή τους στις αρμόδιες υπηρεσίες για απόφαση.

4.2.1. Τα προγράμματα αυτά πρέπει προφανώς να υπόκεινται σε περιοδική αξιολόγηση.

4.3. Στατιστικά στοιχεία: η ευρωπαϊκή βιομηχανία παρακωλύεται σήμερα από την έλλειψη ενημερωμένων και επακριβών στατιστικών λόγω της διακοπής της συλλογής στοιχείων από τις τελωνειακές αρχές. Η ΟΚΕ καλεί τα κράτη μέλη και την Επιτροπή να λάβουν τα κατάλληλα μέτρα για την επανόρθωση αυτής της δυσάρεστης κατάστασης.

4.4. Απαιτείται να αναληφθούν δυναμικές ενέργειες από την ίδια τη βιομηχανία κλωστοϋφαντουργίας και ειδών ένδυσης καθώς και από μεμονωμένες επιχειρήσεις, όπως τονίζεται στην έκθεση της Επιτροπής. Οι ως άνω ενέργειες απαιτείται να αναληφθούν τόσο σε στρατηγικό όσο και σε επιχειρησιακό επίπεδο, λαμβάνοντας υπόψη ορισμένες αμετάκλητες διαρθρωτικές αλλαγές καθώς και τους νέους διεθνείς εμπορικούς κανόνες.

Βρυξέλλες, 1η Ιουνίου 1994.

Η Πρόεδρος της

Οικονομικής και Κοινωνικής Επιτροπής

Susanne TIEMANN

(1) ΔΟΕ = Διεθνής Οργανισμός Εμπορίου.

(2) NAFTA = Βορειοαμερικανική Συμφωνία Ελεύθερων Συναλλαγών.

(3) TAFI (Textile Anti-Fraud Initiative): Πρωτοβουλία για την καταπολέμηση της απάτης στην κλωστοϋφαντουργία.

(4) ΣΓΠ = Σύστημα Γενικευμένων Προτιμήσεων.

(5) EDI (Electronic Data Interchange) = Ηλεκτρονική Ανταλλαγή Στοιχείων.